Στην αβεβαιότητα που προκαλούν στην Αθήνα τα εξοπλιστικά προγράμματα της Τουρκίας αναφέρεται η Handelsblatt και συνδέει την ανησυχία αυτή με τις πρόσφατες δηλώσεις Ερντογάν για την «εθνική ήττα» της Συμφωνίας της Λωζάννης.

«Η Τουρκία εκσυγχρονίζει την πολεμική αεροπορία της με μαχητικά της πέμπτης γενιάς. Μετά από έξι παραγγελίες την περασμένη χρονιά, θέλει να αγοράσει τώρα από την αμερικανική εταιρεία Lokheed Martin άλλα 24 μαχητικά τύπου F-35A. Οι προθέσεις αυτές θέτουν υπό πίεση τον νατοϊκό εταίρο Ελλάδα. Οι δυο χώρες έχουν αποδυθεί εδώ και δεκαετίες σε έναν εξοπλιστικό ανταγωνισμό που υπήρξε καταστροφικός για τη μικρότερη και οικονομικά ασθενέστερη Ελλάδα. Στις δεκαετίες του '70 και του '80 η Αθήνα διέθετε μεταξύ 4,5% και 5,9% του ΑΕΠ της για την άμυνα, γεγονός που ήταν μια από τις αιτίες της κρίσης χρέους. Μετά το ξέσπασμα της κρίσης το 2009 και υπό την πίεση των δανειστών της η Ελλάδα περιόρισε τις δαπάνες για την άμυνα στο 2,4% του ΑΕΠ. Στους κόλπους του ΝΑΤΟ μόνο οι ΗΠΑ δαπανούν συγκριτικά περισσότερα για τις ένοπλες δυνάμεις τους».

«Η πίεση για περικοπές παραμένει αμείωτη και του χρόνου η Αθήνα θα πρέπει να περικόψει άλλα 400 εκατομμύρια ευρώ από την άμυνα. Ούτε λόγος λοιπόν για νέα οπλικά συστήματα. Η ελληνική αεροπορία δεν έχει να αντιτάξει στα 290 τουρκικά πολεμικά παρά μόνο 237 παλιά αεροσκάφη. Όταν θα παραδοθούν στην Άγκυρα και τα πρώτα νέα F35 το 2018, η τουρκική υπεροχή πάνω από το Αιγαίο θα γίνει ακόμα σαφέστερη».